## Pravilnik o izmjeni i dopuni Pravilnika o unutarnjem poslovanju u državnim odvjetništvima

### NN 57/2009 (15.5.2009.), Pravilnik o izmjeni i dopuni Pravilnika o unutarnjem poslovanju u državnim odvjetništvima

MINISTARSTVO PRAVOSUĐA

1353

Na temelju članka 45. stavka 1. i 2. Zakona o državnom odvjetništvu (»Narodne novine« br. 51/01, 58/06, 16/07, 20/07 i 146/08, u daljnjem tekstu: Zakon), na prijedlog Glavnog državnog odvjetnika Republike Hrvatske, ministar pravosuđa donosi

PRAVILNIK

O IZMJENI I DOPUNI PRAVILNIKA O UNUTARNJEM POSLOVANJU U DRŽAVNIM ODVJETNIŠTVIMA

Članak 1.

U Pravilniku o unutarnjem poslovanju u državnim odvjetništvima (»Narodne novine«, broj 171/07) iza članka 170. dodaje se naslov i novi članci 170.a i 170.b koji glase:

»2 a. PRAVO NA UVID U UPISNIKE I POMOĆNE KNJIGE

Članak 170.a

Osobe čiji su osobni podaci uneseni u upisnike i pomoćne knjige imaju pravo uvida u iste, te pravo zahtijevati ispravak ili brisanje netočnih podataka. Zahtjevi osoba oslobođeni su plaćanja pristojbi.

Pravo uvida u upisnike i pomoćne knjige može se ograničiti sukladnom primjenom odredbi o tajnosti podataka iz Glave IX. ovoga Pravilnika i Zakona o zaštiti tajnosti podataka.

Voditelj pisarnice će na zahtjev osobe čiji su podaci uneseni u upisnik dopuniti, izmijeniti ili brisati osobne podatke ako su uneseni podaci nepotpuni, netočni ili neažurni, a ako smatra da je zahtjev neosnovan obavijestit će zamjenika koji je zadužen sa spisom, a koji će ili nalogom naložiti izmjenu ili brisanje podataka ili će posebnom odlukom obavijestiti osobu koja je zahtijevala izmjenu ili brisanje podataka da je njezin zahtjev neosnovan. Odluka mora sadržavati pouku o pravu na pravni lijek.

Osoba čiji je zahtjev za ispravkom ili brisanjem osobnih podataka sadržanih u upisnicima ili pomoćnim knjigama odbijen, može u roku od 8 dana od dana primitka odluke iz stavka 3. ovoga članka podnijeti žalbu državnom odvjetniku u državnom odvjetništvu u kojem se vode upisnici ili pomoćne knjige.

Odluka državnog odvjetnika je konačna.

Članak 170.b

U slučaju da voditelj pisarnice utvrdi da su osobni podaci u upisnicima nepotpuni, netočni ili neažurni, dužan ih je sam dopuniti ili izmijeniti.

O izvršenoj dopuni, izmjeni ili brisanju osobnih podataka voditelj pisarnice će najkasnije u roku od 30 dana izvijestiti osobu na koju se osobni podaci odnose i korisnike osobnih podataka.

U slučaju ako je pristup osobnim podacima ograničen u skladu sa Zakonom o zaštiti tajnosti podataka ili Zakonom o državnom odvjetništvu, voditelj pisarnice će o izvršenoj dopuni, izmjeni ili brisanju osobnih podataka izvijestiti samo one korisnike koji imaju pristup tim podacima.«

Članak 2.

Članak 183. mijenja se i glasi:

»Članak 183.

U svim državnim odvjetništvima obvezatno se moraju voditi i sljedeći upisnici državnoodvjetničke uprave:

– »T«, »VT«, »POV«, »OGR« »A«, »O«, »R« i »P« – svi prema obrascu broj 30 Naputka

– »E« za prijenos i razmjenu informacija s EUROJUST-om (upisnik podnesaka i zahtjeva) primljenih od EUROJUST-a i upućenih EUROJUST-u) (obrazac br. 30 Naputka).«

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 700-01/09-01/612
Urbroj: 514-03-01-09-1
Zagreb, 4. ožujka 2009.

Ministar
dr. sc. Ivan Šimonović, v. r.

Pravilnik, NN 57/2009-1353